Malta kienet mill-ewwel pajjiżi fid-dinja, wara Londra, li bdiet tuża d-dawl elettriku. Kien deher fl-1882 waqt l-opra Un Ballo da Maschera fir-Royal Opera House. Kienet inxtegħlet ukoll Pjazza San Ġorġ fil-Belt Valletta. Sena wara, għan-nom tal-Eastern Electric Light and Power Co. Ltd, Chev Edward Rosenbusch kien għamel dimostrazzjoni fid-dar privata tiegħu: 27, Triq il-Merkanti, il-Belt Valletta, fejn wera installazzjoni ta' mixegħla b'dawl elettriku. Kien għamel festin u stieden il-ħbieb ta' klassi għolja biex jurihom din il-meravilja ta' era ġdida. Fl-1890, il-Gvern ta' Malta kien ħa ħsieb jifrex linji ta' fili biex jissupplixxi d-dawl elettriku lejn il-Ħamrun, il-Furjana u t-Tlett Ibliet. Għall-dan ix-xogħol l-ispiża kienet tlaħħaq l-Lm40,000. Minħabba li d-domanda għad-dawl kienet enormi, bejn l-1894 u l-1896 inbniet is-Central Power Station ħdejn l-Għolja tal-Kurċifiss, il-Furjana, faċċata tal-Port il-Kbir. Dan l-impjant kien jikkonsisti f'erba' ġeneraturi li kellhom kapaċità totali ta' 350kW. Is-sistema tal-elettriku kienet single phase, 100 cycles L-ewwel prominenza kienet li jinxtegħlu t-toroq tal-Belt u tal-madwar. Ftit ftit id-dawl elettriku beda jieħu post is-sistema tal-mixegħla bil-gass fid-djar u l-industriji. L-impjant jittkabbar Fl-1904, l-impjant tkabbar b'żewġ ġeneraturi oħra b'kapaċità ta' 600kW. Dawn kienu nxraw mingħand Westinghouse Beliss u ECC Beliss, rispettivament. Għaxar snin wara dan l-impjant ġie estiż b'ġeneratur ieħor ta' 500kW. mill-kumpanija Ljungstrom Brush. Immorru Għawdex. Fl-1925 inbena impjant żgħir tal-elettriku fi Triq Santa Dominka, ir-Rabat, Għawdex, u kien inawgurat fl-1 ta' Awwissu 1926. Dan kien jikkonsisti f'żewġ ġeneraturi li jaħdmu bid-diżil b'kapaċità ta' 44kVA Dak iż-żmien, id-domanda tal-elettriku kienet fqira minħabba li l-maġġoranza tan-nies Għawdxin kienu raħħala u ma kienx hemm ebda industrija li tuża l-magni. Id-dawl kien jintuża biss biex jinxtegħlu xi triqat. Fl-1931, il-kapaċità tad-dawl żdiedet għal 94kVA. Il-konsum tal-elettriku kien jintuża biss fl-għabex. Fl-1922 ġie rrakkomandat li l-magni li jdawru l-ġeneraturi li hemm fil-power station ta' Lascaris, jinbidlu ma' oħrajn li jaħdmu bit-turbini tal-fwar. Din kienet tinkludi wkoll li s-sistema tinbidel għal dik ta' 3 phase 50 cycles. Minħabba li din is-sistema kienet se tinvolvi spejjeż kbar, il-Gvern ta' dak iż-żmien dam sentejn jaħsibha qabel aċċetta li ssir din il-bidla. Fis-snin ta' wara l-gwerra,1948-49, il-Gvern Malti kien talab l-għajnuna tal-Marshal Aid Scheme biex tinbena power station minflok dik ta' Lascaris. L-Amministrazzjoni Ekonomika tal-Istati Uniti tal-Amerika, wara sena ta' taħditiet, aċċettat din il-proposta. Fl-istess żminijiet, f'Għawdex ġie inawgurat impjant ġdid b'kapaċità ta' 120kW. Dan il-ġeneratur kompla kabbar is-saħħa totali ta' 180kW. Fl-1951 dan l-impjant reġa' żid il-kapaċità b'200kW oħra. Iktar tkabbir Fil-5 ta' Diċembru 1953, ġiet inawgurata l-power station taħt l-art fil-Marsa. Dan l-impjant kien jikkonsisti minn tliet turbini tal-fwar (Westinghouse) b'kapaċità ta' 5,000kW il-wieħed, b'total ta' 15,000kW (15MW). F'Settembru tal-1994, dan l-impjant waqaf jaħdem minħabba nuqqas ta' spazju. Bejn l-1954 u l-1958 seħħet il-bidla prinċipali fid-distrubuzzjoni tal-elettriku f'Malta. Kull apparat tal-elettriku li kien jaħdem bis-sistema antika, jiġifieri dik ta' single phase 100 cycles, kellu jinbidel għal 3 phase 50 cycles. Il-perjodu taċ-changeover hekk kienet mgħarufa. Inbnew arbli kbar tal-ħadid apposta (pylons) madwar Malta biex jitpoġġa cable ta' 11,000 volt u 33,000 volt. Dan il-cable jispiċċa f'substations biex jitnaqqas għal 450/220 volts. Minħabba li d-domanda tal-elettriku kompliet tiżdied drastikament, l-iktar fin-naħa ta' fuq ta' Malta, inkluż Għawdex, kien iktar vijabbli li jsir cable mill-Marfa għal Kemmuna u minn Kemmuna għal Għawdex. Fl-1957 tpoġġew żewġ cables bejn il-fliegi u, f'Jannar tal-1959, il-power station ta' Għawdex twaqqfet taħdem. Iktar ma beda jgħaddi ż-żmien, iktar id-domanda għall-elettriku kompliet tikber. Fl-1960, ġew installati żewġ ġeneraturi Metropolitan Vickers ta' 5 MW li jaħdmu bit-turbini tal-fwar. Ħames snin wara, jiġifieri fl-1966, żdiedu b'żewġ turbini Fiat 5.7 MW oħra. Din id-darba jaħdmu bil-gass. Minħabba n-nuqqas ta' spazju ġie deċiż li jinbena impjant ġdid viċin il-power station taħt l-art tal-Marsa. Qiegħed jiżżarma Illum magħrufa bħala l-Marsa B Station. F'dan l-impjant, li llum, grazzi għal dan il-Gvern, qiegħed jiżżarma, insibu żewġ turbini Franco Tosi ta' 12.5 MW. Fis-sebgħinijiet kienu żdiedu żewġ turbini oħra ta' 30 MW l-waħda. Bejn l-1978 u l-1987 saru iktar installazzjonijiet ta' ġeneraturi biex ikabbru l-kapaċità. Minn Palermo fi Sqallija kienu nġiebu tliet turbini ta' 30 MW il-waħda. Fl-istess żmien kienu nġiebu żewġ boilers, Nru 7 u Nru 8, mill-Ingilterra, b'kapaċità ta' 60 MW il-wieħed. Fl-1987 kienet ukoll inġiebet turbina bl-istess kapaċità, Parsons/Rolls Royce, minn Little Barford, l-Ingilterra. Fl-1990 ġiet installata turbina li taħdem bil-gass b'kapaċità ta' 37 MW. F'April tal-1995 l-Enemalta waqqfet l-użu tal-faħam bħala fjuwil. Ta' min isemmi li l-aħħar kunsinna tal-faħam waslet fit-12 ta' Jannar 1995 fuq MV Antares. Kien pass 'il quddiem biex jonqsu l-emissjonijiet perikolużi. Kien wasal iż-żmien biex tinbena power station oħra moderna f'post iktar adegwat. Wara ħafna protesti mill-Oppożizzjoni fuq is-siti proposti, il-Gvern Nazzjonalista ddeċieda li jibni dan l-impjant f'Dellimara, erba' passi 'l bogħod mill-villeġġjatura ta' Dom Mintoff. Fl-1991 bdiet taħdem l-ewwel fażi ta' din il-power station. Fl-14 ta' Diċembru 2010, l-Enemalta flimkien mad-Dipartiment tal-Finanzi u l- Ministru inkarigat, iffirmaw ftehim ma' Nexans biex isir cable (interconnector) li jgħaqqad Malta ma' Sqallija u l-Ewropa. Fl-2013, il-policy tal-Gvern il-ġdid kienet li jitwaqqaf l-użu tal-heavy fuel oil (HFO) minn din il-power station u minflok jintuża l-gass. L-għan hu li f'pajjiżna jkollna arja iktar nadifa. Fil-11 ta' Marzu 2014 sar ftehim max-Shanghai Electric fuq investiment bi ħsab mal-Enemalta. Nerġa' ngħid: grazzi għal dan il-Gvern, għax fid-9 ta' Marzu 2015 il-power station tal-Marsa ntfiet wara 63 sena servizz. L-aktar avveniment riċenti sar fid-9 ta' April 2015 meta l-Prim Ministru ta' Malta u l-Prim Ministru tal-Italja inawguraw il-grid interconnector bejn Malta u l-Italja. Dan il-grid huwa twil 120 kilometru u jissupplixxi 200 MW ta' eletriku. Bħalissa għadhom qed isiru l-alterazzjoniet fl-impjant ta' Dellimara biex l-użu tal-HFO jispiċċa u floku jintuża LNG.